SL Uradni list Evropske unije C 37/11

Tožba, vložena 26. novembra 2007 – Komisija Evropskih skupnosti proti Republiki Avstriji

(Zadeva C-524/07)

(2008/C 37/14)

Jezik postopka: nemščina

Stranki

Tožeča stranka: Komisija Evropskih skupnosti (zastopnik: B. Schima, zastopnik)

Tožena stranka: Republika Avstrija

Predloga tožeče stranke:

— Republika Avstrija naj ne bi izpolnila svojih obveznosti iz členov 28 ES in 30 ES s tem, da se načeloma ne registrira starejših uvoženih rabljenih vozil, ki so bila v drugi državi članici registrirana in ki ne izpolnjujejo določenih avstrijskih predpisov o varstvu pred izpušnimi plini in hrupom, čeprav ni treba, da izpolnjujejo te standarde pri ponovni registraciji v državi že registrirana enaka vozila.

— Republiki Avstriji naj se naloži plačilo stroškov.

Tožbeni razlogi in bistvene trditve

V skladu s členom 28 ES naj bi bile med državami članicami prepovedane količinske omejitve pri uvozu in vsi ukrepi z enakim učinkom. Pri tem naj bi bil ukrep z enakim učinkom kot količinska omejitev vsaka ureditev ali ukrep držav članic, ki lahko neposredno ali posredno, dejansko ali potencialno ovira trgovino znotraj Skupnosti.

V skladu s predpisi avstrijskega zakona o motornih vozilih (Kraftfahrgesetz) naj se načeloma v Avstriji ne bi registriralo starejših uvoženih rabljenih vozil, ki so bila v drugi državi članici registrirana in ki ne izpolnjujejo določenih avstrijskih predpisov o varstvu pred izpušnimi plini in hrupom, čeprav ni treba, da izpolnjujejo te standarde pri ponovni registraciji v državi že registrirana enaka vozila. Republika Avstrija naj s tem ne bi izpolnila svojih obveznosti iz členov 28 ES in 30 ES.

Nacionalna ureditev, ki določa za motorna vozila, ki so bila že registrirana v drugi državi članici, ob prvi registraciji v državi pogoj, da so emisije hrupa in izpušnih plinov v skladu z določenimi mejnimi vrednostmi, ki so strožje kot upoštevni predpisi sekundarnega prava Skupnosti, lahko namreč ovira trgovino znotraj Skupnosti. Poleg tega naj bi te omejitve trgovine diskriminirale tuje proizvode, ker ni treba upoštevati strožjih mejnih vrednosti pri domačih rabljenih vozilih, ki se jih lahko ponovno registrira po zamenjavi lastnika. V avstrijskih predpisih naj tudi ne bi bil predviden umik registriranih vozil iz prometa, če emisije hrupa in izpušnih plinov presegajo mejne vrednosti, kar pa se upošteva pri posamičnih dovoljenjih za uvožena vozila.

Uporaba določb Pogodb o prostem pretoku blaga naj v obravnavani zadevi ne bi bila izključena z nobeno posebno ureditvijo. Prvič, določbe direktiv 93/59/EGS in 92/97/EGS, ki določajo emisijske standarde ter vrednosti hrupa in na določbe katerih se sklicuje avstrijsko pravo glede mejnih vrednosti, ki jih je treba upoštevati, naj se ne bi nanašale na vozila, ki so se v državi članici začela uporabljati pred datumom, določenim v navedeni direktivi. Drugič, Priloga II k Sporazumu EGP, točka 1, naj se ne bi mogla uporabiti za presojo takšnih dejanskih stanj, ki spadajo izključno v pravo Skupnosti, kot je uvoz motornega vozila iz druge države članice v Avstrijo v trenutku, ko sta tako Avstrija kot tudi druga država članica del Skupnosti.

Omejitve za prost pretok blaga znotraj Skupnosti se lahko utemeljijo le z razlogi, ki so izrecno našteti v členu 30 ES, ali z drugimi nujnimi razlogi v splošnem interesu. Pri tem morajo biti ureditve primerne, potrebne ter sorazmerne in omejitve ne smejo biti sredstvo za samovoljno diskriminacijo ali prikrito omejevanje trgovine med državami članicami.

Omejitve trgovine v tej zadevi pa naj ne bi bile tako utemeljene. Pri zavrnitvi registracije uvoženih vozil naj se ne bi bilo mogoče sklicevati na razloge varovanja zdravja ali okolja, če se na podlagi teh razlogov ne zavrne ponovne registracije enakih rabljenih vozil, ki so že bila registrirana v državi. Po mnenju Komisije naj bi med drugim bili na voljo manj strogi ukrepi, da bi se zagotovilo prehod na vozila z boljšimi vrednostmi emisij in hrupa. Doseganje ciljev na področju varovanja zdravja in okolja izključno na račun uvoženih vozil naj ne bi bilo združljivo z načeli prostega pretoka blaga.